དེ་ཡང༌།ཡེ་སྔོན།༡༢༧ལོར་ཡུལ་ཡར་ཀླུང་ཁུལ་དུ་བོད་ཀྱི་རྒྱལ་པོ་ཐོག་མ་གཉའ་ཁྲི་བཙན་པོ་བྱོན་པ་དང༌།དེ་སྐབས་བོད་མིའི་རིགས་ཀྱིས་རང་བྱུང་ཁོར་ཡུག་དང་དགུང་མཁའི་ཉི་ཟླ་གཟའ་སྐར་ལ་བརྟག་དཔྱད་བྱེད་པའི་རིག་པ་སྔར་ལས་དར་རྒྱས་བྱུང་བ་མ་ཟད།གྲངས་རྩིས་རིག་པའི་རྨང་གཞིའི་ཐོག་དངོས་རིགས་བརྗེ་ལེན་ཉོ་ཚོང་བྱ་བའི་དཔལ་འབྱོར་རྩིས་རིག་ཀྱང་དར་འཕེལ་ཅི་ཆེ་བྱུང་ཡོད།ལྷག་པར་འདི་ནས་རྩིས་པའི་ཁྲི་རབས་བརྒྱད་པ་གྲི་གུམ་བཙན་པོའི་སྐབས་ཕྱིའི་གཟའ་སྐར་གྱི་འགྱུར་བར་ཆེད་གཉེར་བརྟག་དཔྱད་མཁན་གྱི་རིགས་གཅིག་སྐར་དཔྱད་མཁན་ཡང་ཡོད་པར་གྲགས།དུས་འདི་ཙམ་ན་རྒྱུ་སྐར་ཉི་ཤུ་རྩ་བདུན་ལས་གང་འཚམས་ཤིག་གི་སྐར་དབྱིབས་ངོས་འཛིན་རགས་རྩིས་ཤིག་བྱུང་ཟིན་པར་སྣང༌།ཡེ་སྔོན།༡༩༠ཙམ་ལ།བོད་རྗེ་པུ་དེ་གུང་རྒྱལ་བྱོན་པ་དང༌།ཁྲི་རབས་འདིའི་རིང་བློན་རུ་ལས་སྐྱེས་བྱ་བས་ཞིང་འབྲོག་ལས་རིགས་དང༌།བཟོ་རིགས་འཛུགས་སྐྲུན་གྱི་ལས་རྒྱ་སྤེལ་བས་དཔལ་འབྱོར་རྩིས་རིག་ཐད་ཡར་རྒྱས་བྱུང་བ་སྨྲོས་མེད་ཁར།དེ་ཚེ་ལྷོ་ཁ་ཡར་ཀླུང་ཁུལ་དུ་ངག་རྒྱུན་ལ་ཡོངས་སུ་གྲགས་པའི་རྩིས་མཁན་རྒན་མོ་བལ་མོ་ཞེས་པ་བྱུང་བར་གྲགས།རྩིས་མཁན་བལ་མོས་གསར་རྙེད་བྱུང་བའི་ཟླ་རྩིས་ཞེས་པའི་ནང་ཟླ་བའི་དཀར་ནག་གི་ཆ་ཤས་འཕེལ་གྲིབ་དང༌།ཉི་ཟླའི་ལྷོ་བྱང་གི་བགྲོད་པ་བརྩི་ཚུལ་གསལ་ཡོད་པར་མ་ཟད།དེ་ལ་ལྟོས་ཏེ་ས་ལ་དུས་ཀྱི་འཕོ་བ་དང་རང་བྱུང་ཁོར་ཡུག་གི་འགྱུར་བ་ཇི་ལྟར་འགྲོ་ཚུལ་གྱི་བརྟག་ཐབས་རིག་པའང་གསལ་ཡོད།